**Strukturált párbeszéd – az meg micsoda?**

Az Európai unióban sokszor halljuk ezt a fogalmat, mint a fiatalok döntéselőkészítésbe való bevonásának eszközét. Nézzük, mit jelent ez pontosan!

A fiatalok részvételének speciális formája az ún. strukturált párbeszéd (Európai Bizottság, 2007). Az európai ifjúságpolitikának kezdetektől fogva sarokkövét képezi a fiatalok aktív állampolgári szerepvállalásának ösztönzése, amelynek előmozdítására az ún. strukturált párbeszéd módszerét, illetőleg eszközét ajánlja. Alapja, hogy a százmilliós európai fiatalság véleményének meghallgatása közvetlenül nem lehetséges, ezért a strukturált párbeszéd segítségével kell a fiatalokat be kell vonni a napirenden lévő ifjúsági ügyek megvitatásába. Ez egy alulról felfelé építkező folyamat: a különböző szinteken (helyi, középszintű, országos, uniós) történő párbeszédek eredményeit mindig az annál magasabb szintre kell továbbvinni és vitára bocsátani, majd a hazai vagy országos véleményeket, szempontokat az Európai Bizottsághoz eljuttatni, ily módon a „strukturált párbeszéd a fiatalokkal” az uniós hivatalok és az európai fiatalság között zajló párbeszédet teremti meg. Ez jó esetben a fiatalok és a döntéshozók közötti szilárd munkakapcsolat kialakulását eredményezi, amely többek között nem mást jelent, mint például azt, hogy a fiatalok, az ifjúság mindennapi életét közvetlenül érintő döntéseik meghozatalának az előkészítésében részt vesznek, döntéshozók javaslataikat a döntéshozatal során figyelembe veszik. A strukturált párbeszédben megkülönböztetünk települési-járási, megyei-regionális, nemzeti és európai részvételi szinteket.

* A helyi és regionális szintű vitákon minden elérhető társadalmi szereplőnek részt kell vennie: az ifjúsági szervezeteknek és a helyi/regionális ifjúsági tanácsoknak, az önkormányzatoknak, a regionális hatóságoknak, az egyházaknak, az egyesületeknek, az ifjúsági hálózatoknak és információs pontoknak stb. Helyi (települési) szinten a leggyakrabban működő formák: diák és hallgatói önkormányzatok, városi diákönkormányzatok, gyermek és/vagy ifjúsági önkormányzatok, fórumok, kerekasztalok, koordinációs bizottság/tanács, helyi civil szervezetek. A regionális, illetve a megyei szinten létező részvételi formák is működhetnek: a regionális tanácsok, bizottságok, a párbeszéd céljából rendezett konferenciák, fórumok, kerekasztalok formájában.
* Nemzeti szinten a helyi és regionális vitáknak nemzeti szintű megbeszélésekké kell fejlődniük, lehetőséget adva arra, hogy a résztvevők az egyik szinttől a másikig követhessék az adott témát. E szinten a részvételt és egyben a korosztályi érdekképviseletet biztosító fórum a Nemzeti Ifjúsági Tanács, de ide sorolhatóak az országos hatókörű ifjúsági, illetve civil szervezetek, szövetségek is.
* Európai szinten a nemzeti viták tapasztalatainak közös nevezőjét itt is megtaláljuk, és hogy olyan következtetéseket fogalmazzunk meg, amelyek a nemzeti viták végeredményeit is tekintetbe veszik. E szint a nemzetközi szervezetek, szövetségek formájában értelmezhető, Európa erre hivatott szervezetei az Európai Ifjúsági Fórum és az Európai Ifjúsági Parlament.